**Индекс благостања младих**

Индекс благостања младих је свеобухватан инструмент, развијен у оквиру изградње демографске отпорности, на којој ради Популациони фонд Уједињених нација и који такође прати и промовише благостање младих. Развијен у партнерству Министарства туризма и омладине и Популационог фонда Уједињених нација, уз сарадњу са Фондацијом Ана и Владе Дивац, овај алат омогућава систематско праћење напретка у спровођењу Стратегије за младе Републике Србије (2023–2030).

Индекс као алат доприноси креирању политика заснованих на подацима и унапређује сарадњу свих субјеката омладинске политике како на националном, тако и на локалном нивоу. Његова сврха је да кроз јасно дефинисане показатеље омогући сагледавање различитих аспеката квалитета живота младих, као што су омладински рад, простори за младе, волонтеризам, образовање, запошљавање, економско осамостаљивање, безбедност, здравље, дигитална писметност, заштита животне средине и друге теме.

**Kоме је Индекс благостања младих користан?**

Индекс је користан за:

Министарства и институције – за усклађивање политика и оптимизацију ресурса

Локалне самоуправе – за стратешко планирање интервенција заснованих на подацима

Младе – за активно заговарање промена и укључивање у доношење одлука

Невладине организације – за планирање конкретних и циљано усмерених активности

Међународне развојне партнере - за идентификовање области за инвестирање у циљу унапређења положаја младих

**Како Индекс доприноси праћењу напретка Стратегије за младе?**

**Национални ниво – праћење стратегије и циљева**

На националном нивоу, Индекс благостања младих представља референтну тачку за праћење напретка у спровођењу Стратегије за младе, усклађен са Циљевима одрживог развоја и Агендом 2030. Са својих 6 стубова и 108 индикатора (103 квантитативна и 5 квалитативних), Индекс осликава општи и пет посебних циљева Стратегије. Сваки индикатор је повезан са најмање два циља одрживог развоја, а неки имају директну везу попут стопе ризика од сиромаштва или социјалне искључености према старости и полу. Подаци за израчунавање Индекса прикупљају се из статистичких и административних извора, као и кроз истраживања о положају младих. Годишње ажурирање вредности Индекса омогућава правовремено идентификовање изазова и дефинисање приоритета за унапређење живота младих у Србији.

**Локални ниво – подршка заједницама и младима**

На локалном нивоу, Индекс, са 98 индикатора (92 квантитативна и 6 квалитативних), представља користан алат за јединице локалних самоуправа и организације цивилног друштва, пружајући дубљи увид у специфичне потребе младих у њиховим заједницама. Канцеларије за младе и савети за младе могу да користе податке за креирање циљаних програма, стратегија и акционих планова у циљу изградње безбедних и доступних простора за младе где се реализују програми неформалног образовања. Транспарентност података и могућност поређења између општина доприносе размени добрих пракси. Подаци за локални ниво се прикупљају из статистичких извора, истраживања положаја и потреба младих и административних извора који укључују канцеларије за младе и јединце локалних самоуправа.

**Зашто је важан?**

Индекс благостања младих није само алат за праћење, већ и покретач промена. Он подстиче транспарентност, одговорност и учешће младих у креирању мера и одлука, омогућавајући им да остваре свој потенцијал и допринесу заједници у којој живе.

**Преузмите:**

1. Табела Индекса благостања младих за 2023. годину – национални ниво
2. Водич кроз Индекс благостања младих
3. Анекс Водича кроз Индекс благостања младих – стандардни описи индикатора за национали ниво